b'\n_START_ARTICLE_\nTom\xc3\xa0s II de Savoia\n_START_SECTION_\nAntecendents familiars\n_START_PARAGRAPH_\nVa n\xc3\xa9ixer el 1199 sent el quart fill del comte Tom\xc3\xa0s I de Savoia i la seva esposa Margarida de Ginebra. Era n\xc3\xa9t per l\xc3\xadnia paterna d\'Humbert III de Savoia i Beatriu de M\xc3\xa2con, i per l\xc3\xadnia materna de Guillem I de Savoia._NEWLINE_Mitjan\xc3\xa7ant el casament de la seva germana Beatriu s\'emparent\xc3\xa0 amb el comte Ramon Berenguer V de Proven\xc3\xa7a, i fou aix\xc3\xad mateix el germ\xc3\xa0 dels tamb\xc3\xa9 comtes Amadeu IV, Pere II i Felip I._NEWLINE_Va morir el 7 de febrer de 1259.\n_START_SECTION_\nSenyor del Piemont\n_START_PARAGRAPH_\nL\'any 1233, a la mort del seu pare Tom\xc3\xa0s I de Savoia, fou nomenat Senyor del Piemont, un territori que posteriorment transform\xc3\xa0 en Comtat del Piemont.\n_START_SECTION_\nComte de Flandes\n_START_PARAGRAPH_\nAmb el seu casament amb Joana de Flandes el 1237 es convert\xc3\xad en comte titular del Comtat de Flandes. A la mort, per\xc3\xb2, de la seva esposa el 1244 ced\xc3\xad els drets sobre Flandes a la germana d\'aquesta, Margarida II de Flandes i al seu marit Guillem III Dampierre.\n_START_SECTION_\nReg\xc3\xa8ncia del comtat\n_START_PARAGRAPH_\nA la mort d\'Amadeu IV de Savoia es convert\xc3\xad en regent del comtat en nom del fill d\'aquest, Bonifaci I de Savoia. A la mort de Tom\xc3\xa0s, ocorreguda el 1259, els seus hereus intentaren aconsegu\xc3\xad el poder per\xc3\xb2 el t\xc3\xadtol comtal recaigu\xc3\xa9 en Pere II de Savoia, oncle del difunt comte. A la mort d\'aquest i del subseg\xc3\xbcent comte, Felip I de Savoia, tots dos sense fills, els descedents de Tom\xc3\xa0s II intentaren prendre el poder, recaient finalment en Amadeu V de Savoia.\n_START_SECTION_\nTom\xc3\xa0s II de Savoia i la literatura\n_START_PARAGRAPH_\nEl trobador Lanfranc Cigala escrigu\xc3\xa9, possiblement vers 1230, en occit\xc3\xa0, una can\xc3\xa7\xc3\xb3 en lloan\xc3\xa7a de Tom\xc3\xa0s (Seigne \'n Thomas, tan mi plai, 282,22). Com que en la quarta estrofa diu E pos sui asseguratz / a demandar zo que\xc2\xb7m platz, / prec que cobleian respondatz / ad aquestas coblas qu\xe2\x80\x99eu fatz / per fermar nostras amistatz ("i, ja que m\'he decidit a demanar el que em plau, us demano que "coblejant" [\xc3\xa9s a dir, fent cobles] respongueu a aquestes cobles que faig per refermar la nostra amistat"), s\'ha suposat que Tom\xc3\xa0s era tamb\xc3\xa9 ell mateix trobador, ja que sabia "coblejar". De fet, \xc3\xa9s molt freq\xc3\xbcent que els trobadors s\'adrecin a altres trobadors per demanar-los opini\xc3\xb3 o resposta sobre temes diversos. Si Tom\xc3\xa0s es dedicava realment a compondre poesia trobadoresca, no ens ha pervingut res de la seva obra. Nom\xc3\xa9s una ten\xc3\xa7\xc3\xb3 (51,1 = 441,1) entre un tal Tomas i un Bernad\xc3\xb3, possiblement un joglar, podria ser obra de Tom\xc3\xa0s de Savoia. Per\xc3\xb2 no \xc3\xa9s en absolut segur.'